༄། །གསང་བ་ཐུགས་ཀྱི་སྒྲུབ་པའི་ཐོ་ཡིག་བཞུགས། འཁོར་ལོ་བཞི་ཁྲིད་ཀྱང་ཟེར་རོ།།
དཔལ་ནག་པོ་ཆེན་པོ་ལ་ཕྱག་འཚལ་ལོ།། སྤྱིར་སྒྲུབ་པ་ཚུལ་བཞིན་བྱེད་པ་ལ་བར་ཆད་གསུམ་འབྱུང་དེ་ལ་སེལ་ཐབས་རྣམ་གསུམ་གྱིས་བསལ་དགོས། བར་ཆད་གསུམ་ནི། ཏིང་ངེ་འཛིན་སེམས་ཀྱི་བར་ཆད་དང་། འབྱུང་བ་ལུས་འཁྲུགས་ཀྱི་བར་ཆད་དང་། ཕྱི་རོལ་གདོན་བགེགས་ཀྱི་བར་ཆད་དང་གསུམ་ཡིན་ལ། ཏིང་ངེ་འཛིན་སེམས་ཀྱི་བར་ཆད་ནི། བླ་མ་མཚན་ལྡན་ལ་མོས་གུས་ཕྱིན་ཅི་མ་ལོག་པ་བྱས་པས། བླ་མའི་བྱིན་རླབས་ཞུགས་ནས་སེལ། འབྱུང་བ་ལུས་འཁྲུགས་ཀྱི་བར་ཆད་ནི། ཡི་དམ་གྱི་ལྷ་བསྒོམ་སེམས་དམིགས་པ་རླུང་དང་འཁྲུལ་འཁོར་གསུམ་ལམ་དུ་ཁྱེར་བས་སེལ། ཕྱི་རོལ་གདོན་བགེགས་ཀྱི་བར་ཆད་ནི། ཆོས་སྐྱོང་བཟང་པོ་བསྟེན་པས་སེལ་བ་ཡིན་ནོ། །དེ་བསྒྲུབ་པ་ཡང་ལྷ་སའི་བསམ་པ་ཕུན་སུམ་ཚོགས་པ་ཞིག་གིས་སྒྲུབ་དགོས། གཞན་གྱིས་མི་འགྲུབ་འགྲུབ་པ་དེ་ལ་ཡང་གནས་ཚུལ། བྱུང་ཚུལ། བལྟ་ཚུལ་གསུམ་ཤེས་དགོས། གནས་ཚུལ་ཡེ་ཤེས་ཀྱི་མགོན་པོ་དེ་ཁ་རྫོགས་པའི་སངས་རྒྱས། སངས་རྒྱས་བྱས་ཀྱང་དེ་བཞིན་ཉིད། དེ་བཞིན་ཉིད་ཀྱང་ཆོས་ཐམས་ཅད་ཀྱི་ཆོས་ཉིད་དེའི་སྟེང་ན་ཆོས་ཐམས་ཅད་རོ་གཅིག་པའོ། །བྱུང་ཚུལ་ནི། གཉིས་སུ་མེད་པའི་ངང་དེ་ལས་ཐུགས་རྗེའི་རྩལ་གདུལ་བྱའི་རྐྱེན་དང་འཕྲད་པས་སངས་རྒྱས་ཐམས་ཅད་ཀྱི་ནུས་མཐུ་གཟུགས་སུ་གྲུབ་པ་དེ་ཀ་ཡེ་ཤེས་ཀྱི་མགོན་པོ་ཡིན་ནོ། །བལྟ་ཚུལ་ནི། གཞི་དེ་བཞིན་འབྲས་དུས་སངས་རྒྱས་ཞེས་གཉིས་སུ་རང་སེམས་ཀྱིས་བཟོས་པས། བཟོ་མཁན་རང་སེམས་དེའི་སྟེང་དུ་བརྡར་ཤ་བཅད། དེ་ཡང་གསང་སྔགས་རྟེན་ལ་རླུང་སེམས་བཅིང་གནད་ཀྱིས་གནད་དུ་བསྣུན་པས་མྱུར་དུ་འགྲུབ་པ་དེའི་དབང་དུ་བྱས་ནས། འདིར་ཡེ་ཤེས་མགོན་པོ་དེ་བསྒྲུབ་པར་བྱའོ། །དེ་ལ་སྐུ་གསུང་ཐུགས་བླ་ན་མེད་པའི་སྒྲུབ་པ་བཞི་ཡོད་པ་ལས། འདི་ཐུགས་སྒྲུབ། ཕྱི་ནང་གསང་བ་དང་ཡང་གསང་བཞི་ལས། འདི་གསང་བ་སྲོག་གི་སྒྲུབ་པ། དེ་ལའང་བསྙེན་སྒྲུབ་ལས་སྦྱོར་གསུམ་ཡོད་པ་ལས། འདི་སྒྲུབ་པ་རྩ་གསུམ་འཁོར་ལོ་བཞི་ལ་བརྟེན་ནས་ཉམས་སུ་བླང་བ་དེ་སྟོན་པ་ཡིན་ནོ། །དེ་ལ་ཉམས་སུ་ལེན་པའི་གནད་ལྔ་ཡོད་དེ། བཅའ་བ་ལུས་ཀྱི་གནད། གསལ་འདེབས་བསྐྱེད་རིམ་གྱི་གནད། ངོ་སྤྲོད་བྱིན་རླབས་ཀྱི་གནད། བསྒོམ་པ་ཡུལ་གྱི་གནད། བསྒོམ་བྱ་ཉམས་ལེན་གྱི་གནད་དོ། །དང་པོ་ནི། ལུས་གནད་བསམ་གཏན་ཆོས་ལྔ་བཅའ་བའོ། །གཉིས་པ་ནི། སྐྱབས་སེམས། རྡོ་རྗེ་སེམས་དཔའ་བསྒོམ་བཟླས་སྔོན་དུ་བཏང་ནས་རང་ཉིད་ཡེ་ཤེས་ཀྱི་མགོན་པོ་གཞུང་བཞིན་བསྒོམ་དེ་ཡང་སྐུ་ལྷོད་པ། དལ་བ། བརྟན་པ། ཅུང་ཟད་འཛུམ་པ་སྟེ་མཚན་ཉིད་བཞི་ལྡན་དུ་ཤེས་པར་བྱའོ། །གསུམ་པ་ནི། སྤྱི་བོར་བླ་མ་རིགས་ཀྱི་བདག་པོའི་ངོ་བོར་ཉིད་དུ་བསམ་ཏེ་ལུས་ངག་ཡིད་གསུམ་བྱིན་གྱིས་བརླབ་པའི་ཕྱིར་གསོལ་བ་བཏབ་ནས། ལུས་ལྷར་གསལ་བ་དེ་ཡང་ཕྲུ་མ་ཕུས་བཏབ་པ་ལྟ་བུ་ཕྱི་ལ། ནང་སྟོང་པ་གཅིག་ཏུ་བསྒོམས་པའི་ཁོག་པའི་ནང་ན་ཡར་རྩ་དབུ་མ་དབུས། རོ་རྐྱང་གཡས་གཡོན། དབུ་མ་ཡར་སྣ་སྤྱི་གཙུག རྩ་གཡས་གཡོན་དེ་ནས་འཁྱོགས་ཏེ་སྣ་སྒོ། མར་སྣ་གསང་གནས། དབུ་མ་བཅད་ཀ་དེའི་ནང་དུ་གཡས་གཡོན་གཉིས་ཀྱི་སྣ་ཆུད་པ་གཅིག་བསྒོམ། དེ་གསུམ་སྲོག་ཤིང་ལྟ་བུ། སྤྱི་བོ་བདེ་ཆེན་གྱི་འཁོར་ལོ་རྩ་འདབ་སོ་གཉིས། མགྲིན་པ་ལོངས་སྤྱོད་ཀྱི་འཁོར་ལོ་བཅུ་དྲུག། སྙིང་ག་ཆོས་ཀྱི་འཁོར་ལོ་བརྒྱད། ལྟེ་བ་སྤྲུལ་པའི་འཁོར་ལོ་དྲུག་ཅུ་རྩ་བཞི་རྣམས་གདུགས་ཀྱི་རྩིབས་མ་ལྟ་བུར་བསམ་མོ། །བཞི་པ་བསྒོམ་པ་ཡུལ་གྱི་གནད་ནི། སྤྱི་བོར་བདེ་ཆེན་གྱི་འཁོར་ལོ་བརྟེན་ནས་མགོན་པོ་ཚེ་རུ་བསྒྲུབ་པ་ཚེ་དབང་ལུས་ལ་བསྐུར་བའི་གནད། མགྲིན་པ་ལོངས་སྤྱོད་ཀྱི་འཁོར་ལོ་ལ་བརྟེན་ནས་མགོན་པོ་གནོད་སྦྱིན་དུ་བསྒྲུབ་པ་ནོར་ལོངས་སྤྱོད་རྒྱས་པའི་གནད། སྙིང་ག་ཆོས་ཀྱི་འཁོར་ལོ་ལ་བརྟེན་ནས་མགོན་པོ་འོད་གསལ་དུ་བསྒྲུབ་པ་ཞལ་མྱུར་དུ་ལྟ་བའི་གནད། ལྟེ་བ་སྤྲུལ་པའི་འཁོར་ལོ་ལ་བརྟེན་ནས་མགོན་པོ་གཏུམ་མོར་བསྒྲུབ་པ་གསང་རྟེན་ལུས་ལ་བཅའ་བ་ལུས་དང་གྲིབ་མ་བཞིན་དུ་འགྲོགས་པའི་གནད་དོ། །ལྔ་པ་བསྒོམ་བྱ་ཉམས་ལེན་ལ་འཁོར་ལོ་བཞི་ལས། དང་པོ། བདེ་ཆེན་གྱི་འཁོར་ལོར་ཉམས་སུ་ལེན་པ་ལ། བསྒོམ་བྱ་ལྷ། བཟླ་བྱ་སྔགས། སྤྲོ་བསྡུ་ཏིང་ངེ་འཛིན་གྱི་གནད་གསུམ་ལས། དང་པོ་ནི། སྤྱི་བོའི་རྩ་འདབས་ཀྱི་ལྟེ་བ་ལ་ཧཾ་དཀར་པོ་གནས་གྱུར་པའི་ཡེ་ཤེས་ཀྱི་མགོན་པོ་སྐུ་མདོག་དཀར་པོ་ཞལ་གཅིག་ཕྱག་བཞི་པ་གཡས་ཉི་མ་དང་གཡོན་ཟླ་བ་བསྣམས་པའི་བར་དུ་ཚེའི་གའུ་ཁ་སྦྱར་གྱི་དཀྱིལ་དུ་ཧཱུྃ་ལ་སྔགས་ཀྱིས་བསྐོར་བ། འོག་མ་གཉིས་རིན་པོ་ཆེའི་བུམ་པ་བདུད་རྩིས་གང་བ་བསྣམས་པ། སྐུ་ལ་རིན་པོ་ཆེའི་རྒྱན་གྱིས་བརྒྱན་པ། རྒྱལ་པོ་རོལ་པས་བཞུགས་པ། དེའི་ཐུགས་ཀར་པད་ཉིའི་སྟེང་དུ་ཧཱུྃ་གི་མཐར་སྔགས་ཕྲེང་གིས་བསྐོར་བ། ཁ་དོག་དཀར་པོ་བདུད་རྩི་འཛག་ལ་ཁད་པ་འདབ་མ་སུམ་ཅུ་རྩ་གཉིས་ལ་ཚེའི་གའུ་ཁ་སྦྱོར་རེ་བསྒོམ། གཉིས་པ། ཨོཾ་བཛྲ་ཀ་ཝུ་ཝ་ཝ་པ་ཤ་ཡ། མ་ཧཱ་ཀཱ་ལ་ཡ་མ་མ་ཨཱ་ཡུ་པུཥྚིཾ་ཀུ་རུ་ཧོཿ ཞེས་པ་བཟླས། གསུམ་པ། ཐུགས་ཀའི་ཧཱུྃ་ལས་འོད་ཟེར་འཕྲོས་པས་སངས་རྒྱས་དང་བྱང་ཆུབ་སེམས་དཔའ་ཐམས་ཅད་སྤྱན་དྲངས་ནས་རང་གི་སྤྱི་བོའི་ཚེ་དཔག་མེད་གའུ་ཁ་སྦྱར་བ་ལ་ཐིམ་པས་མགོན་པོ་ཚེ་དཔག་མེད་དེའི་ཕྱག་གི་ཉི་ཟླ་ཁ་སྦྱར་ནས་བདུད་རྩི་འོ་མ་ལྟ་བུར་ལུད་ནས་རང་ལ་དབང་བསྐུར་བས་ལུས་ཐམས་ཅད་གང་ནས་འཆི་མེད་ཚེའི་དངོས་གྲུབ་ཐོབ་པར་བསམ་མོ། །གཉིས་པ་མགྲིན་པ་ལོངས་སྤྱོད་ཀྱི་འཁོར་ལོར་ཉམས་སུ་ལེན་པ་ལའང་སྔར་ལྟར་གསུམ་གྱི་དང་པོ་མགྲིན་པའི་རྩ་འདབ་ཀྱི་ལྟེ་བ་ལ་ཨོཾ་ཡིག་གནས་གྱུར་པའི་མགོན་པོ་གནོད་སྦྱིན་སྐུ་མདོག་སེར་པོ་ཞལ་གཅིག་ཕྱག་བཞི་པ་གཡས་གཡོན་དང་པོ་གཉིས་བཻ་ཏའི་འབྲས་བུ་དང་ཀ་པཱ་ལ་བདུད་རྩིས་གང་བ་བསྣམས་པ། འོག་མ་གཉིས་ནོར་བུ་དང་ནེའུ་ལེ་ནོར་བུ་སྐྱུགས་པ་འཛིན་པ། དེའི་གཡས་སུ་གང་པོ་སེར་པོ་ཁྱེའུ་ལོ་བཅུ་དྲུག་ལོན་པ་འདྲ་བ། ཕྱག་ན་དཔག་བསམ་གྱི་འབྲས་བུ་གཙོ་བོ་ལ་འདྲེན་པ། གཙོ་བོའི་གཡོན་དུ་འཛིན་མ་དཀར་མོ་བུ་མོ་ལོ་བཅུ་དྲུག་ལོན་པ་ལྟ་བུ། ཕྱག་ན་བུམ་པ་བདུད་རྩིས་གང་བ་གཙོ་བོ་ལ་འདྲེན་པའི་ཚུལ། ལྷ་གསུམ་ཀ་རིན་པོ་ཆེའི་རྒྱན་ཐམས་ཅད་ཀྱིས་བརྒྱན་པ། རྒྱལ་པོ་རོལ་པའི་སྟབས་ཀྱིས་བཞུགས་པ། གནོད་སྦྱིན་གྱི་བྱིན་འཆང་བ། འཁོར་གཉིས་པུས་བཙུགས་འདུད་པའི་ཚུལ། གསུམ་ཀའི་ཐུགས་ཀར་པད་ཉིའི་དབུས་སུ་ཧཱུྃ་ལ་སྔགས་ཀྱིས་བསྐོར་བ། རྩ་འདབ་བཅུ་དྲུག་ལ་ཤིང་ཏོག་ནོར་བུའི་དབྱིབས་འདྲ་བས་གཏམས་པ། གཉིས་པ་ནི། སྲོག་སྔགས་ཀྱི་ཤམ་བུར། ཡཀྵ་རཏྣ་སིདྡྷི་ཕ་ལ་ཧཱུྃ་ཛཿ བཏགས་པ་བཟླས། གསུམ་པ་ནི། དེ་ལས་འོད་ཟེར་འཕྲོས་པས་ནོར་བདག་ཐམས་ཅད་བཀུག་རང་གི་མདུན་གྱི་ནམ་མཁའ་ནས་མར་ལ་གནོད་སྦྱིན་རྣམས་ཀྱི་ཕྱག་ནས་རིན་པོ་ཆེ་དང་བདུད་རྩིའི་ཆར་མཛེས་མའི་བུམ་པའི་ནང་དུ་ཕབ། དེ་ནས་གཙོ་བོའི་ཐོད་པར་བབས་པར་བསམ་མོ། །གསུམ་པ་སྙིང་ག་ཆོས་ཀྱི་འཁོར་ལོར་ཉམས་སུ་ལེན་པ་ལ་ཡང་གསུམ་ལས་དང་པོ་ནི། རང་གི་སྙིང་གར་འཁོར་ལོའི་ལྟེ་བར་ཧཱུྃ་གནས་གྱུར་པ་ལས་ཡེ་ཤེས་ཀྱི་མགོན་པོ་མཐིང་ནག་ཡབ་ཡུམ་ཞལ་སྦྱོར་གཞན་གཞུང་བཞིན་བསྐྱེད། དེའི་གཡས་སུ་ཧཱུྃ་ལས་ལས་མགོན་བྱ་རོག་གདོང་། གཡོན་དུ་མ་ལས་འབར་མ་ནག་མོ། མདུན་དུ་ཧྲཱིཿལས་སེང་གེའི་གདོང་ཅན། རྩ་འཁོར་གྱི་འདབ་མ་བརྒྱད་ལ་མཁའ་འགྲོ་མ་བརྒྱད་བསྐྱེད། སོ་སོའི་ཐུགས་ཀར་ཧཱུྃ་ལ་སྔགས་ཀྱིས་བསྐོར་བར་བསམ། གཉིས་པ་དྲག་པོ་བཅུ་བདུན་པ་དང་བཅུ་དྲུག་པ་མང་དུ་བཟླ་ཞིང་ཉེར་དགུ་པ་ཅུང་ཟད་བཟླའོ། །གསུམ་པ་གཙོ་འཁོར་ཐམས་ཅད་ལས་འོད་ཟེར་འཕྲོས་པས་གཅིག་ལ་གཅིག་ཕོག་ནས་ཐུགས་རྒྱུད་བསྐུལ་བས་ལྷ་ཐམས་ཅད་ཉམས་འུར་ཏེ་གར་མཛད་པས་བདེ་སྟོང་གི་ཉམས་བུན་ནེ་ལེང་ངེ་སྐྱེས་པར་བསམ། བཟླས་པས་དུབ་ན་འཁོར་ཡུམ། དེ་གཙོ་བོ། དེ་ཧཱུྃ་ལ། དེ་ཡང་ཞབས་ཀྱུ། དེ་ཁོག་པ། དེ་མགོ་དེ་ཟླ་ཚེས། དེ་ཐིག་ལེ། དེ་ནཱ་ད། དེ་མི་དམིགས་པ་བསྒོམས་ཏེ་སྟོང་པ་ཉིད་ལ་ཇི་ཙམ་གནས་པར་བཞག །འཕྲོ་ན་དེ་ལས་ནཱ་ད། དེ་ལས་ཐིག་ལེ། དེ་ལས་ཟླ་ཚེས། མགོ་བོ། ཁོག་པ། ཞབས་ཀྱུར་གྲུབ་པ་ལས། སྔར་བཞིན་ཁྲ་ལམ་མེར་བཞེངས་ཏེ་ཡང་བཟླས་པ་དང་ཏིང་ངེ་འཛིན་བྱ། ཡང་བསྡུ། དེ་ལྟར་ཡང་ཡང་བྱས་པས་ཞལ་མྱུར་དུ་མཐོང་བར་འགྱུར་རོ། །འདིས་མཐོང་བ་དེ་ཀ་གནས་ལུགས་ཀྱི་མགོ་བོ་ཡིན་གསུངས། །བཞི་པ་ལྟེ་བ་སྤྲུལ་པའི་འཁོར་ལོ་ཉམས་སུ་ལེན་པ་ལའང་གནད་ལྔ་ལས་དང་པོ། ལྟེ་བ་སྤྲུལ་པའི་འཁོར་ལོའི་དབུས་སུ་ཨཾ་གནས་གྱུར་པའི་བཅོམ་ལྡན་འདས་དཔལ་ཧེ་རུ་ཀ་ལྷན་ཅིག་སྐྱེས་པ་ཡབ་ཡུམ་ལ་སྙིང་པོའི་རྣལ་འབྱོར་མ་བཞིས་བསྐོར་བ། དེ་བས་སོར་བཞིས་དམའ་བ་གསང་གནས་ཆོས་འབྱུང་གྲུ་གསུམ་པ་དེའི་ནང་གི་དབུ་མའི་སྣ་རྩེར་ཡེ་ཤེས་ཀྱི་མགོན་པོ། རྩ་གཡོན་ལ་ཡུམ། གཡས་སུ་ལས་མགོན། སོ་སོའི་ཐུགས་ཀར་ས་བོན་རང་སྔགས་ཀྱིས་བསྐོར་བ་བསྐྱེད། གཉིས་པ་བསྙེན་པ་དུས་བཞི་རུ་སྔགས་བཟླ་གསུམ་པ་ཐུགས་ཀ་ནས་འོད་ཟེར་གྱིས་ཡེ་ཤེས་པ་སྤྱན་དྲངས་བསྟིམ། དམ་ཚིག་པ་དང་གཉིས་སུ་མེད་པར་གྱུར་པ་ལ་ལྷན་སྐྱེས་ཀྱི་ལྷ་ཚོགས་རྣམས་ཀྱི་སྦྱོར་མཚམས་ནས་བདུད་རྩི་བབས་པས་དབང་བསྐུར། གསུམ་ཀའི་སྐུ་ཕྱི་ནང་མེད་པར་བཀྲུས་མཐུ་སྟོབས་མཚུངས་པ་མེད་པར་གྱུར་བདུད་རྩིས་གང་བར་བསམ་མོ། །བཞི་པ་འབྱུང་འཇུག་རླུང་གི་གནད་ནི། རླུང་རོ་ལན་གསུམ་བུས། དེ་ནས་དལ་བུས་རྔུབས་ཏེ་ལྟེ་འོག་ཏུ་ཆིལ་མནན། འོག་རླུང་དྲག་ཏུ་འཐེན་པས་དབུ་མའི་ནང་དུ་སིང་གིས་ཞུགས་པ་དེ་ཁ་འདོད་པའི་ལོངས་སྤྱོད་མཐའ་ཡས་པའི་རང་བཞིན་དུ་གྱུར་པས་ལྷ་གསུམ་གོང་གནོན་དང་བཅས་པ་རྣམས་མཆོད་པས། ཐམས་ཅད་དགྱེས་ཏེ་གཟི་བརྗིད་རྒྱས་པས། སྐུ་ལས་མེ་དཔུང་མཆེད་དེ་ལུས་ཐམས་ཅད་གང་བས་བདེ་དྲོད་འུར་འུར་འབར། མེའི་སྒྲ་སྔགས་སུ་ལྷང་ལྷང་བསམ། དེ་ནས་ནང་གི་ཡུལ་ཉེར་བཞི་དུར་ཁྲོད་བརྒྱད་ནས་ཕྱི་རོལ་དུ་སོང་སྟེ་ཐམས་ཅད་རྣམ་པ་གསལ་བ་མེའི་དངོས་པོ་གཅིག་ཏུ་འབར། སྣོད་བཅུད་ཐམས་ཅད་བཞུ་ནས་དྭངས་མར་སྦྱངས་པ་མེ་དང་མཉམ་དུ་སྣ་ནས་ཞུགས་སྤྱི་བོའི་མགོན་པོ་མཆོད། མཉེས་པས་བྱང་ཆུབ་ཀྱི་སེམས་སུ་ཞུ་བ་བཞིན་མགྲིན་པ་དང་སྙིང་གའི་ལྷ་བར་ལ་མང་སྦྱར་རོ། །དགྲ་ལ་བྱེད་ན་ཕ་རོལ་གྱི་བྱ་བྱེད་བགེགས་བསྟན་པ་ལ་གནོད་པའི་དགྲ་བོ་ཐམས་ཅད་གཞོབ་ཏུ་ཐུལ་ཐུལ་བསྲེག་པར་བསམ། ཚེའི་ལྷག་བདུད་རྩིར་བྱས་པས་མཆོད། གཞན་འདྲེའོ། །དེ་ནས་ལྟེ་བའི་ལྷ་ཚོགས་མཆོད། མཉེས་ནས་འོག་གི་འཁོར་གཉིས་ཡབ་ཡེ་ཤེས་པ་དེ་ལྟེ་བའི་ལྷ་དེའི་འཁོར་ཡབ་ཡུམ་དེ་གཉིས་སྙིང་གར་བྱོན་སྦྱོར་བ་མཛད་པར་དམིགས་ཏེ་མཉམ་བཞག་བྱའོ། །ལྔ་པ་འཆར་བ་ཉམས་མྱོང་གི་གནད་ནི། དེ་ལྟར་བསྒོམ་པ་རླུང་སེམས་རྩ་ནང་དུ་འདུ། དེས་ཉམས་སྣ་ཚོགས་པ་བྱེད་པ་འབྱུང་སྟེ་དེ་དུས་རླུང་དང་འཁྲུལ་འཁོར་ལ་གནད་དུ་བསྣུན་པས་རྩ་ཟུག་དང་རླུང་ཟུག་ཇེ་ཆུང་དུ་སོང་ནས་བདེ་བ་དང་རྣམ་པར་མི་རྟོག་པར་འགྱུར་ཏེ། ལུས་སེམས་ཤིན་ཏུ་སྦྱངས་པ་ཐོབ། མངོན་པར་ཤེས་པ་ལྔ་འཆར་འགྱུར་རོ། །ཐུན་བསྡུ་བའི་དུས་སྣོད་རྣམས་བཅུད། དེ་རྣམས་རང་ལུས། དེ་ཡས་མས་ནས་སྙིང་གར། དེ་སྔར་བཞིན་བསྡུས་ཏེ་སྟོང་ཉིད་ལ་བཞག །དེ་ནས་ལངས་ཏེ་དགེ་བ་བླ་ན་མེད་པའི་བྱང་ཆུབ་ཏུ་བསྔོ་བར་བྱ་བ་ཡིན་ནོ། །དཔལ་རྒྭ་ལོའི་གསུང་ཇི་བཞིན་བརྗེད་དོགས་ནས་དགེ་སློང་རྡོ་རྗེ་རྒྱལ་པོས་གནམ་རྩེ་ལྡིང་དུ་ཡི་གེར་བཏབ་པའོ། །ཞུས་སོ།། །།